b'\n_START_ARTICLE_\nAminatou Haidar\n_START_SECTION_\nBiografi\n_START_PARAGRAPH_\nAminatou Haidar fikk tidlig merke overgrepene fra de marokkanske styrkene i landet hennes, og i 1980-\xc3\xa5rene sluttet hun seg til den fredelige bevegelsen mot okkupasjonsmakten. _NEWLINE_I november 1987 ble det arrangert en fredelig demonstrasjon der flere hundre sahrawier deltok. Myndighetene slo hardt ned p\xc3\xa5 demonstrasjonen og arresterte 600 mennesker. Blant disse var Haidar og 70 andre mennesker som ble holdt i hemmelig fangenskap i 3 \xc3\xa5r og 7 m\xc3\xa5neder. I disse \xc3\xa5rene ble hun utsatt for grov tortur, mens familien hennes ikke en gang fikk vite hvor hun befant seg eller hvorvidt hun var i live. Det ble aldri reist noen tiltale eller dom, og marokkanske myndigheter har aldri gitt noen formell begrunnelse for \xc2\xabforsvinningen\xc2\xbb hennes. Siden l\xc3\xb8slatelsen hennes den 22. juni 1991 har Haidar engasjert seg i arbeidet med \xc3\xa5 gj\xc3\xb8re situasjonen i Vest-Sahara bedre kjent, og etablert kontakt med organisasjoner verden rundt. _NEWLINE_17. juni 2005 m\xc3\xa5tte hun behandles p\xc3\xa5 sykehus for hodeskader p\xc3\xa5f\xc3\xb8rt av marokkansk politi under en fredelig demonstrasjon i El Aai\xc3\xban. Deretter ble hun avh\xc3\xb8rt sammenhengende i tre dager, f\xc3\xb8r hun ble d\xc3\xb8mt til 7 m\xc3\xa5neders fengselsopphold. Hun ble l\xc3\xb8slatt den 17. januar 2006._NEWLINE_I dag bor Haidar sammen med sine to barn i barndomsbyen El Aai\xc3\xban, som er de jure hovedstad i Den saharawiske arabiske demokratiske republikk. Hun har en bachelorgrad i moderne litteratur.\n_START_SECTION_\nSultestreiken i 2009\n_START_PARAGRAPH_\nAminatou Haidar ble stoppet av marokkanske myndigheter den 13. november 2009, p\xc3\xa5 vei hjem til El Aai\xc3\xban etter \xc3\xa5 ha mottatt menneskerettighetsprisen Civil Courage Prize i USA. Passet hennes ble beslaglagt, og hun ble sendt til Lanzarote, Spania neste dag. \xc3\x85rsaken skal ha v\xc3\xa6rt at hun nektet \xc3\xa5 skrive \xc2\xabmarokkansk\xc2\xbb i feltet for nasjonalitet. P\xc3\xa5 Lanzarote startet hun en sultestreik som fikk mye oppmerksomhet og st\xc3\xb8tte internasjonalt. 3. desember hang for eksempel r\xc3\xa5dhuset i Napoli opp en stor plakat av Haidar med teksten \xc2\xabFrihet for Aminatou, \xc3\xa6resborger av Napoli\xc2\xbb. Etter 32 dagers sultestreik fikk Haidar lov til \xc3\xa5 reise hjem igjen.'